Snip

Snip, tambe konosí komo De Snip òf Fokker PH-AIS, tabata un avion legendario ku a bula komo promé avion riba e ruta midatlántiko di Hulanda pa Kòrsou. Su yegada na Kòrsou dia 22 di desèmber 1934 a marka e inisio di KLM West-Indisch Bedrijf i un era nobo den aviashon sivil na Karibe Hulandes. E avion tipo Fokker F.XVIII ku tres motor tabatin un kapasidat pa 12 pasahero i a wòrdu matrikulá na Kòrsou komo PJ-AIS.

"Snip" ta un snepi na papiamentu. A duna e avion e nòmber aki komo e ta referí na un para tropikal loke ta enfatisá su vínkulo ku Karibe.

 Buelo midatlántiko 
Debi na e distansia grandi, e avion mester a wòrdu modifiká. Tankinan di kombustibel i zeta adishonal a wòrdu instalá, i e avion tambe tabata ekipá ku motornan mas potente di e tipo Pratt & Whitney Wasp TD-1 ku 550 hp kada un. Ademas, e biahe a wòrdu prepará i sostené ekstensivamente. Marina Real a stashoná e supmarino Hr.Ms. K XVIII na mita di e ruta i Koninklijke Nederlandse Stoomboot-Maatschappij (KNSM) a manda vários barku pa asistí ku nabegashon.thumb|210px|left|Monumento konmemorativo na Aeropuerto Hato di e buelo di Pasku di Snip (1947).

E avion a lanta buelo alrededor di mei anochi dia 15 di desèmber 1934 for di aeropuerto Schiphol, ku kapitan Jan Hondong (1893-1968), kopiloto Jan van Balkom, operador di telegrafia Simon van der Molen i ingeniero Leo Stolk komo tripulashon. E buelo tabata hiba post di Pasku pa Sürnam i Kòrsou. For di Amsterdam, e avion a bula den un par di dia via Marseille, Alicante i Casablanca (e ruta a wòrdu ahusta poko promé debí na kondishonnan di tempu), pa Praia riba e islanan di Kabo Verde. Einan a tuma un pousa di tres dia i a prepará Snip pa e krusamentu di Oséano Atlántiko, un trayecto di 3612 km.

Snip a lanta buelo dia 19 di desèmber 1934 i a yega aeropuerto Zanderij na Paramaribo 17 ora despues. For di einan el a sali dia 22 di desèmber pa e destinashon final Kòrsou, un trayekto di 1700 km ku a dura 9 ora. E distansia total Amsterdam-Kòrsou di 12.200 kilometer a wòrdu kubri den 8 dia, 54 ora i 27 minut. Pa e logro aki, tur miembro di tripulashon a risibí un kondekorashon real.Frans Gordijn – Waalhaven deel 32: de Snip 

Na okashon di su promé lustro a lanta na aeropuerto Hato un monumento konmemorativo permanente den forma di un bòrchi di tráfiko aereo ku un plaka di bròns, kual a wòrdu develá dia 22 di desèmber 1939 pa Gobernador Wouters. 

Na 1946, 12 aña despues di e promé buelo direkto, Antias Hulandes ta haya konekshon aereo regular ku West-Oropa. Na 1994, na okashon di e 60 aniversario di e promé buelo midatlántiko, Antias Hulandes a saka un moneda konmemorativo na balor di 25 florin antiano.

 Kòrsou 
Ku su estashonamentu na Kòrsou Snip a kuminsa bula regularmente pa Aruba i tambe pa Boneiru. E buelo inougural pa Aruba a tuma lugá dia 24 di desèmber 1934. 

Na 1940, despues ku Guera Mundial II a estayá, Snip a wòrdu konvertí den un bombardero pa e servisio di aviashon naval komo parti di e defensa di Karibe Hulandes. Un mitrayadó a wòrdu koloká den un apertura den e dak, i un buraku a wòrdu traha den e parti abou pa permití bomnan di profundidat wòrdu bentá riba supmarinonan aleman. Dia 16 di febrüari 1942, Snip a bai tambe den akshon durante e atake riba e refinerianan na Aruba i Kòrsou.De Nederlandse Antillen en Caribisch gebied in de Tweede Wereldoorlog, ipms.nl thumb|220px|E restonan di Snip, ekshibí den Museo di Kòrsou.

Despues di guera, e avion a bolbe wòrdu usá pa transporta pasahero. Na fin di 1946 el a wòrdu dekomishoná i a wòrdu utilisá na aeropuerto Hato den treining di kombatimentu di kandela promé ku el a wòrdu desmantelá. E motor sentral i parti di e kòkpit a keda retené. Pa añanan largu nan a para den e hardin di Museo di Kòrsou na Willemstad, te ku den añanan 80 di siglo 20 a disidí pa restoura e restonan na Hulanda pa despues pone nan den un anekso di e museo. Desde 1992, e kòkpit ku e motor ta wòrdu exhibí einan.

 Link eksterno 
 Frido Ogier, KLM’s First Transatlantic Flight
 Frido Ogier, KLM’s First Transatlantic Flight, 14 di desèmber 2014 (kompilashon di e artíkulo ariba den un video di Polygoon)

Antias Hulandes
Category:Historia di Kòrsou